<classify> TANZANIA ni miongoni mwa nchi chache duniani ambazo zinafanya mchakato wa kutathimini mchango wa sekta ndogo ya usafiri wa anga katika uchumi na pato la taifa.Hayo yalielezwa na Mkurugenzi Mtendaji wa Mamlaka ya Usafiri wa Anga Tanzania TCAA, Hamza Johari na kueleza kuwa, hatua hiyo inatokana na azimio la Shirika la Kimataifa la Usafiri wa Anga na msukumo wa serikali katika kuinua sekta ya anga. Mkutano wa Shirika la Kimataifa la Usafiri wa Anga moja ya maazimio yake ilikuwa ni nchi wanachama kufanya tathimini ya mchango wa sekta ya usafiri wa anga katika uchumi na pato la taifa kwa kutumia mfumo wa kisasa, alisema.Alisema Tanzania ni moja kati ya nchi tano zilizoanza mchakato huo na endapo utakamilika itakuwa ya kwanza Afrika kufanya tathimini hiyo.Alisema pia msukumo wa kufanya tathimini hiyo umetokana na mkakati wa serikali ya awamu ya tano wa kukuza sekta ya usafiri wa anga.Kwa sasa kumekuwapo na msukumo wa wazi wa serikali wa kuhakikisha sekta ya usafiri wa anga inakua, tumeshuhudia kufufuliwa kwa shirika la ndege na uboreshaji wa miundombinu ya viwanja vya ndege. Hivyo tunatakiwa kujua mchango wa sekta hii katika uchumi wa taifa uko kiasi gani na ndipo tujiboreshe kwa kwenda mbele, alisema.Alisema takwimu zilizopo zinaonesha kuwa, usafiri wa anga umekuwa ukichangia chini ya asilimi moja nchini.Akizungumzia mchakato huo nchini, Johari alisema TCAA kwa kushirikiana na Ofisi ya Taifa ya Takwimu NBS imeanza mchakato huo unaotarajia kukamilika Desemba, mwaka huu.Naye aliyemwakilisha Katibu Mkuu Uchukuzi, Aron Kisaka, alisema wakati umefika wa kujua mchango wa sekta ya usafiri wa anga kwenye pato la taifa, ajira na mapato ya serikali kupitia kodi na tozo mbalimbali.  <topic>: KITAIFA 